Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 685

4. A nyomdaipari szakmai alapozó oktatás fejlesztési feladatai A szakmai alapozó oktatás alapvető feladata azoknak a készségeknek, képességeknek a fejlesztése, amelyek a szakképzésbe való belépéshez feltétlenül szükségesek. A tanulmányok során fejlődjenek a tanulóknak a szakmai tantárgyak tanulásához szükséges képességei, különösen az ismeretek gyakorlati alkalmazása, a kreatív gondolkodás, a tapasztalatszerzés képessége, a számítási és rajzképességek, a szóbeli és írásos, ill. rajzi szakmai kommunikációs képességek. A tanulókban alakuljon ki, fejlődjön, erősödjön meg a saját munkájukkal kapcsolatos igényesség. Szakmai tudásuk legyen átgondolt, célszerű, eredményes, a szóbeli kommunikációban törekedjenek a szakkifejezések szabatos és helyes használatára, írásos munkáikban, rajzfeladataikban az igényes külalakra, számításaikban a pontosságra. Váljék tudatos döntéssé a szakmaválasztás, erősödjék a tanulási és szakmai motiváció. Szokjanak hozzá a tanuláshoz, az önálló produktív feladatmegoldáshoz, érezzék meg a tanulási eredmények, sikerek értékét, örömét. Ismerjék meg, fogadják el és tudatosan alkalmazzák a szakmai tevékenységek végzéséhez szükséges magatartási szabályokat, magatartásformákat. Váljék tudatos döntéssé a szakmaválasztás, erősödjék a tanulási és szakmai motiváció. Tevékenységük során alakuljon ki, fejlődjön és erősödjön a választott szakmához, életpályához való kötődésük. Alakuljon ki és erősödjön a tanulókban a kötelességtudat, a felelősségérzet, mások munkájának, eredményeinek, teljesítményének tisztelete. Lássák meg a környezet, a technika, a szakma mögött az embert és a természetet, tiszteljék annak értékeit. A tanulók legyenek képesek a feladatok megoldásában alkalmazni a tanult törvényeket, eljárásokat, módszereket, ismerjék meg a nyomdaiparban használatos anyagok tulajdonságait, előállításuk módját, felhasználási lehetőségeit. Legyenek képesek a feladat megoldását a megadott szempontok szerint értékelni, a megfelelő műveletsort kiválasztani és végrehajtani. A tanulók legyenek tájékozottak az anyagok tulajdonságairól, felhasználásukról. Alkalmazzák az egyes tantárgyakban tanult, itt felhasználható ismereteiket. 2006/79/II. szám

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes